b"\n_START_ARTICLE_\nKabhi Khushi Kabhie Gham...\n_START_SECTION_\nArgument\n_START_PARAGRAPH_\nYashavardan Raichand (Amitabh Bachchan) \xc3\xa9s un home de negocis indi immensament ric i poder\xc3\xb3s que estima la seva fam\xc3\xadlia per damunt de tot. A la vig\xc3\xadlia del seu 50\xc3\xa8 aniversari anuncia al seu fill gran, Rahul (Shahrukh Khan), que aviat ser\xc3\xa0 l'hora que el succeeixi. Per\xc3\xb2 quan s'assabenta que aquest darrer estima Anjalee (Kajol), una jove de classe inferior, i que no t\xc3\xa9 cap intenci\xc3\xb3 de casar-se amb Naina (Rani Mukherjee), la nora perfecta que se li havia designat, Yashavardan, terriblement decebut, d\xc3\xb3na un ultim\xc3\xa0tum a Rahul perqu\xc3\xa8 accepti el matrimoni previst._NEWLINE_Per\xc3\xb2 Anjalee acaba de perdre el seu pare i, veient-la tan trista, Rahul pren consci\xc3\xa8ncia de la intensitat dels seus sentiments i del seu desig de protegir-la. Aix\xc3\xad que, sabent que el seu pare no s'avindr\xc3\xa0 a llur uni\xc3\xb3, es casen d'amagatons amb l'esperan\xc3\xa7a que aquest l'acceptar\xc3\xa0 quan es trobi amb el fet acomplit. Mal els hi pren: Yashavardan, sentint-se tra\xc3\xaft, confessa a Rahul que \xc3\xa9s un nen adoptat i li retreu de ser un fill indigne._NEWLINE_La jove parella, ferida, decideix mudar-se a Anglaterra i Rahul se'n va sense revelar a Rohan, el seu germ\xc3\xa0 petit, ni les veritables raons ni el secret familiar descobert durant la disputa. Per\xc3\xb2 deu anys m\xc3\xa9s tard, Rohan (Hrithik Roshan) descobreix per casualitat aquest secret i decideix, sense dir-ho als pares, anar-se'n a Anglaterra per retrobar Rahul i reconciliar la fam\xc3\xadlia.\n_START_SECTION_\nPremis\n_START_PARAGRAPH_\nLa pel\xc2\xb7l\xc3\xadcula ha rebut nombrosos premis, entre els quals es poden destacar els Filmfare Awards de 2002 a la millor actriu (Kajol), millor actriu secund\xc3\xa0ria (Jaya Bachchan), millors di\xc3\xa0legs (Karan Johar), millor direcci\xc3\xb3 art\xc3\xadstica (Sharmishta Roy) i millor escena de l'any."